Сөләймән үлгәндән һуң, уның вариҫы, тәкәббер һәм тәжрибәһеҙ Ровоам батшалыҡ иткән осорҙа, Израиль халҡы ике батшалыҡҡа бүленә (икенсе төрлө ике йорт тип атала), ҙурырағы (ун клан) Ефрем кланына ҡараған Иеровоам ҡулына эләгә (беҙҙең эраға тиклем яҡынса 928 йылдар тирәһе). Был ике батшалыҡ Йәһүд батшалығы һәм Израиль батшалығы тип атала, һәм улар араһында аяуһыҙ ҡапма-ҡаршылыҡ башлана. Был хәл уларҙың эске көсөн дә кәметә, тышҡы билдәләнешенә лә кире йоғонто яһай. Бынан, әлбиттә, күршеләре файҙаланып ҡалырға тырыша: Ровоам дәүерендә Мысыр фирғәүене Шешонк I, Йәһүд батшалығына һөжүм итеп, Иерусалимды һәм илдең башҡа ҡалаларын талай һәм үҙенең еңеүен Карнак һарайы диуарҙарына төшөрөлгән һүрәттәр һәм яҙмалар ярҙамында һүрәтләп ҡалдыра. Сәйәси берҙәмлек тарҡалыу менән бер рәттән дини берҙәмлек тә ҡаҡшай башлай. Израиль батшалығында яңы культ раҫлана. Израиль батшалығының бөтә тарихы болалар һәм сәйәси түкәрелештәргә бай була.